b'\n_START_ARTICLE_\nIhab Abdelrahman\n_START_SECTION_\nUran alku ja kansainv\xc3\xa4linen l\xc3\xa4pimurto\n_START_PARAGRAPH_\nEl-Sayed ei harrastanut lainkaan yleisurheilua ennen my\xc3\xb6h\xc3\xa4isteini-ik\xc3\xa4\xc3\xa4. H\xc3\xa4n oli kiinnostunut jalkapallosta ja kannatti innokkaasti Al-Ahlia. El-Sayedin yleisurheilulahjakkuus tuli esiin sattumalta h\xc3\xa4nen heitetty\xc3\xa4\xc3\xa4n 17-vuotiaana keih\xc3\xa4st\xc3\xa4 paikaltaan nelisenkymment\xc3\xa4 metri\xc3\xa4 ensi yritt\xc3\xa4m\xc3\xa4ll\xc3\xa4. Niinp\xc3\xa4 El-Sayed osallistui opettajansa rohkaisemana ensimm\xc3\xa4iseen kilpailuunsa. Kahden vuoden kuluttua h\xc3\xa4n saavutti hopeaa Puolassa 2008 j\xc3\xa4rjestetyiss\xc3\xa4 yleisurheilun alle 20-vuotiaiden maailmanmestaruuskilpailuissa. My\xc3\xb6hemmin samana vuonna El-Sayed p\xc3\xa4\xc3\xa4si harjoittelemaan Kuortaneelle IAAF:n my\xc3\xb6nt\xc3\xa4m\xc3\xa4n apurahan turvin. Nelj\xc3\xa4n kuukauden mittaiseksi tarkoitettu retki p\xc3\xa4\xc3\xa4ttyi kuitenkin jo kahden viikon j\xc3\xa4lkeen, koska englantia osaamaton El-Sayed ei ymm\xc3\xa4rt\xc3\xa4nyt ihmisten puheista mit\xc3\xa4\xc3\xa4n eik\xc3\xa4 ollut tottunut Suomen talvisiin olosuhteisiin. Kairoon palattuaan h\xc3\xa4n alkoi opiskella englantia ja palasi seuraavana vuonna Kuortaneelle kuukaudeksi. Tuolloin valmennussuhde Petteri Piirosen kanssa eteni tukevammalle pohjalle._NEWLINE_Vuonna 2010 El-Sayed voitti keih\xc3\xa4\xc3\xa4nheiton Afrikan mestaruuden ja heitti ensimm\xc3\xa4isen kerran yli 80 metri\xc3\xa4, mutta rahakiista kansallisen lajiliiton kanssa esti uuden harjoitusmatkan Suomeen. Turhautunut El-Sayed lopetti harjoittelun viideksi kuukaudeksi. Kilpailutaukoa seurannut osallistuminen Daegun maailmanmestaruuskilpailuihin 2011 p\xc3\xa4\xc3\xa4ttyi 35. sijaan vaatimattomalla 71,99 metrin tuloksella. El-Sayed piti kuitenkin paljon siit\xc3\xa4, ett\xc3\xa4 h\xc3\xa4n sai kilpailla samassa karsintaryhm\xc3\xa4ss\xc3\xa4 Andreas Thorkildsenin, Tero Pitk\xc3\xa4m\xc3\xa4en ja Matthias de Zordon kanssa, ja innostus keih\xc3\xa4\xc3\xa4nheittoon syttyi uudelleen. Lontoon olympialaisissa 2012 El-Sayed joutui kuitenkin kilpailemaan kyyn\xc3\xa4rp\xc3\xa4\xc3\xa4vamman kanssa. Vuonna 2013 h\xc3\xa4n paransi Egyptin enn\xc3\xa4tyst\xc3\xa4 lukemiin 83,62 metri\xc3\xa4, sai hopeaa V\xc3\xa4limeren kilpailuissa ja sijoittui Moskovan MM-kilpailuissa seitsem\xc3\xa4nneksi 80,94 metrin heitolla. Seuraavana vuonna h\xc3\xa4n sai hopeaa Afrikan-mestaruuskilpailuissa ja voitti maanosien cupin tuloksella 85,44. Shanghaissa 2014 heitetty 89,21 metrin tulos oli El-Sayedille itselleen suuri yll\xc3\xa4tys ja nosti h\xc3\xa4net tuolloin kaikkien aikojen listalla sijalle 13._NEWLINE_El-Sayed saavutti Pekingin MM-kilpailuissa 2015 hopeaa toisen kierroksen heitollaan 88,99. H\xc3\xa4n voitti samana vuonna kultaa Afrikan kisoissa tuloksella 85,37.\n_START_SECTION_\nDopingk\xc3\xa4ry\n_START_PARAGRAPH_\nAbdelrahman j\xc3\xa4i kiinni h\xc3\xa4nen kotonaan 17. huhtikuuta 2016 otetussa dopingtestiss\xc3\xa4. Testin A-n\xc3\xa4yte oli positiivinen, sis\xc3\xa4lt\xc3\xa4en testosteronia ja my\xc3\xb6s B-n\xc3\xa4yte oli positiivinen. Egyptin antidopintoimikunta hyllytti h\xc3\xa4net kilpailuista, eik\xc3\xa4 h\xc3\xa4n osallistunut Rion olympialaisiin. Egyptin antidopingtoimikunta asetti h\xc3\xa4net kahden vuoden kilpailukieltoon, mutta urheilun kansainv\xc3\xa4linen vetoomustuomioistuin pidensi kilpailukiellon nelj\xc3\xa4\xc3\xa4n vuoteen.'